ไฟแนนซ์ทูเดย์
...เห็น มั่น พัธโนทัย รมช.คลัง ตรวจเยี่ยมโรงงานไพ่ เดินไปยิ้มไป เพราะขนาดพิมพ์เต็มกำลังผลิตยังขายไม่พอ
17 ส.ค. 2554

...เห็น มั่น พัธโนทัย รมช.คลัง ตรวจเยี่ยมโรงงานไพ่ เดินไปยิ้มไป เพราะขนาดพิมพ์เต็มกำลังผลิตยังขายไม่พอ 
ซึ่ง รมช.ก็ตอบไม่ได้ว่าทำไมถึงขายดีขนาดนั้น ทั้งที่เล่นไพ่เป็นการพนัน ตำรวจจับติดคุกทันที หากคิดเป็นต่อเดือนทั้งไพ่ป๊อก ไพ่ไทย ไพ่ผ่องจีน ไพ่จีนสี่สี พิมพ์รวมกันเดือนละ 4.7 แสนสำรับ หากคิดทั้งปี 5.64 ล้านสำรับ
...ช่วงนี้ กรณ์ จาติกวณิช รมว.คลัง ชีพจรลงเท้า มีแผนลงพื้นที่ใน กทม. และต่างจังหวัดทุกสัปดาห์ นอกจากจะตามงานเก่า ยังลงไปดูปัญหาใหม่ว่าจะมีอะไรหยิบมาทำเป็นนโยบายหาเสียงกับการเลือกตั้งรอบใหม่ที่จะมีขึ้นในอีกไม่กี่เดือนข้างหน้า
...สำหรับ ประดิษฐ์ ภัทรประสิทธิ์ รมช.คลัง แม้ว่าจะเงียบๆ ในช่วงนี้ แต่เจ้าตัวบอกคนใกล้ชิดว่า ใครจัดตั้งรัฐบาลใหม่ไม่รู้ แต่สำหรับ ประดิษฐ์ ขอตีตั๋วจองเป็น รมช.คลัง เหมือนเดิมไม่มีเปลี่ยนแปลง อีกทั้งยังขอดูแลหน่วยงานเก่า กรมสรรพากร กรมศุลกากร เพื่อให้นโยบายเดินหน้าต่อเนื่องไม่สะดุด
...ยิ่งใกล้เข้าเดือนเมษา บิ๊กกระทรวงการคลังก็อยู่ในภาวะไม่นิ่ง เพราะยังมีข่าวโยกย้ายกลางฤดูกาลต่อเนื่อง โดยกรมที่เป็นเป้ามากที่สุด คือ เก้าอี้กรมสรรพสามิต อีกไม่กี่อึดใจก็รู้ว่าจะออกหมู่หรือจ่า
...จับตาธนาคารออมสิน และธนาคารเพื่อการเกษตรและสหกรณ์การเกษตร (ธ.ก.ส.) ขึ้นดอกเบี้ยเงินกู้ หลังจากที่ธนาคารอาคารสงเคราะห์ (ธอส.) อั้นไม่อยู่ ขึ้นดอกเบี้ยเงินกู้ไป 0.25%
...ใครว่างงานมาที่นี่ ธนาคารซีไอเอ็มบี ไทย รุกธุรกิจเต็มสูบ จัดงาน “CIMB Thai HR Day” ครั้งที่ 2 เปิดรับสมัครพนักงานอีก 400 อัตรา ในวันที่ 26-27 มี.ค.นี้ ที่ธนาคารซีไอเอ็มบี ไทย สำนักงานใหญ่ ถนนหลังสวน เพื่อรองรับแผนการขยายตัวทางธุรกิจอย่างเต็มกำลังในปีนี้ จึงต้องการบุคลากรเข้ามาเติมเต็ม เพื่อก้าวขึ้นเป็นธนาคารชั้นนำของไทยในระดับภูมิภาคอาเซียน สำหรับตำแหน่งงานที่เปิดรับสมัครมีมากกว่า 60 ตำแหน่ง ทั้งเครือข่ายสาขา ผู้จัดการสาขา งานบริการลูกค้า แนะนำผลิตภัณฑ์ทางการเงิน หัวหน้าส่วนบุคคลธนกิจ งานด้านปฏิบัติการ ควบคุมสินเชื่อ ประเมินราคา นิติกรรมสัญญา งานด้านธุรกิจลูกค้าเอสเอ็มอี วาณิชธนกิจ ด้านบริหารความเสี่ยง ด้านบริหารเงิน